LT vz. 38

**LT vz. 38** (iné názvy **TNHP**, v slovenskej armáde **LT-38**, v nemeckej terminológii **PzKpfw 38 (t)** alebo **SdKfz 140**) bol ľahký tank česko-slovenskej konštrukcie používaný Wehrmachtom počas druhej svetovej vojny. V roku 1939 bol považovaný za jeden z najlepších ľahkých tankov na svete.  Časom sa ale jeho pozícia začala zhoršovať. Nemecko vyrobilo najskôr niekoľko sérii s vylepšeným pancierom, aby napokon výrobu tankov ukončilo. Ponechalo však vo výrobe jeho trup a podvozok, ktorý sa stal základom pre mnoho ďalších zbraní – hlavne pre samohybné delá a stíhače tankov Hetzer.

## Vývoj
Tank LT vz. 38 bol vyvinutý z tanku TNH čo bola pôvodne pokusná verzia, ktorá sa vo vylepšených modifikáciách predávala zahraničným záujemcom. Úlohou nového tanku bolo nahradiť model LT vz. 35, ktorého zložitý podvozok trpel značnou poruchovosťou.

Vývoj nového ľahkého tanku bol začatý v roku 1937. Zatiaľ čo firma Škoda ponúkala vylepšenú verziu typu LT vz. 35 (čo bolo presne to čo armáda nechcela), firma ČKD (po okupácii premenovaná na BMM) prišla s exportným tankom TNH-S a po drobných úpravách ho ponúkla ako TNHP. Na Česko-slovenskú armádu urobil tank TNHP dobrý dojem a po niekoľkých kozmetických úpravách bol prijatý do výzbroje pod menom LT vz. 38. Prvá objednávka činila 150 kusov. K jej naplneniu však nikdy nedošlo, v okamihu okupácie Protektorátu boli dokončené iba tri stroje nultej série.

Ešte pred začiatkom vojny bol tento typ v exportných modifikáciách dodaný do Iránu, Peru, Lotyšska a Švajčiarska. V Peru sa typ vo vysokých nadmorských výškach natoľko osvedčil, že posledné tanky LT vz. 38 / LTP boli vyradené až začiatkom 90. rokov (po 50 rokoch služby).

Po okupácii bola výroba najskôr zastavená, potom ju však ČKD znovu rozbehla, pretože Nemecko prejavilo o tento, na svoju dobu vysoko kvalitný tank, veľký záujem. Bol premenovaný na PzKpfw 38(t), resp. SdKfz 140.

## História
Nešťastím konštrukcie LT vz. 38 bolo, že ňou nestihla byť vyzbrojená Česko-slovenská armáda pred Mníchovských diktátom. V nemeckých službách bol pod označením PzKpfw používaný v prvej fáze druhej svetovej vojny, kde patril k najlepším tankom svojej doby. Podával dobrý výkon v poľskom ťažení roku 1939 a osvedčil sa najmä v bitke o Francúzsko v roku 1940. Bol využitý aj v nemeckej invázii do Sovietskeho zväzu v roku 1941, ale v konkurencii modernejších sovietskych tankov ako napríklad T-34, musel byť z prvej línie postupne stiahnutý. Po roku 1941 bol používaný najmä ako prieskumný tank. Napriek postupnému sťahovaniu tankov z frontových línií, výroba podvozku pokračovala ďalej. Na jeho základe bolo postavených množstvo úspešných konštrukcií, ako boli stíhače tankov Marder III a Hetzer, či samohybná húfnicu Grille.

LT vz. 38 a neskôr jeho modifikácie boli posledné tanky vyvinuté v Československu. Tanky sa síce v Československu vyrábali naďalej aj dlho po vojne, ale išlo už iba o licenčne produkované stroje sovietskej konštrukcie.

## LT-38 v slovenskej armáde
Keďže v období vzniku Slovenského štátu sa výrobu typu LT vz. 38 len rozbiehala, po jeho vzniku tvorili základ slovenskej armády tanky typu LT-35. Začiatkom vojny si Slovensko objednalo 37 tankov LT vz, 38, ktoré dostali v slovenskej armáde označenie LT-38. Tieto tanky boli vojensky nasadené pri invázií do Sovietskeho zväzu. Neskôr v rokoch 1943 až 1944 odkúpilo Slovensko ďalších 37 tankov vyradených z nemeckej výzbroje. Tanky LT-38 zohrali svoju rolu aj počas Slovenského národného povstania. Povstalci disponovali spolu 13 tankami tohto typu. O viacero tankov prišli v bojoch.

## Zachované tanky
Na Slovensku sú zachované dva tanky Lt. vz. 38. Kompletný tank v kamufláži povstaleckej armády je vystavený v Múzeu Slovenského národného povstania v Banskej Bystrici. V roku 2016 k exponátom Múzea Slovenského národného povstania pribudlo torzo povstaleckého tanku 313, ktorý od vojny chátral opustený v lesoch nad Istebným.

Funkčný tank Lt. vz. 38 sa nachádza v inventári Vojenského historického múzea Lešany v Česku.
Súbor:Lt38 bb.jpg|Tank LT vz. 38 v Múzeu Slovenského národného povstania v Banskej Bystrici
Súbor:Lt38 3.jpg|Pojazdný Tank LT vz. 38 z Vojenského technického múzea v Lešanoch
Súbor:Lt38 2.jpg|Detail veže tanku LT vz. 38 z Vojenského technického múzea v Lešanoch


## Sériové typy tankov
### Pôvodné (ľahké) verzie

* Pz-38(t) A (150 kusov)
* Pz-38(t) B (110 kusov)
* Pz-38(t) C (110 kusov)
* Pz-38(t) D (105 kusov)

### „Ťažké“ verzie
Verzia s vylepšeným pancierom

* Pz-38(t) E (304 kusov)
* Pz-38(t) F (250 kusov)
* Pz-38(t) G (306 kusov)

## Významné prestavby tanku
náhľad|Exportný tank TNHP kamuflovaný ako nemecký Panzerkampfwagen 38(t)
* Aufklärungspanzer 38(t) (70 kusov)
* Flakpanzer 38(t) (prezývaný Gepard, 140 kusov)
* PzBfWg 38(t) (prestavba na veliteľský tank, niekoľko desiatok kusov)
* Marder III (stíhač tankov, 940 kusov s kanónom 7,5 cm + 350 kusov s koristným sovietskym kanónom ZIS-3 kalibru 76,2 mm)
* Grille (taktiež Bison, samohybné delo, 500 kusov)
* Jagdpanzer 38(t) (známy ako Hetzer, stíhač tankov, 2600 kusov)

## Referencie


## Iné projekty

## Externé odkazy
* Článok o LT-38 aj s dobovými fotkami na www.fronta.cz

Kategória:Ľahké tanky
Kategória:Nemecké tanky
Kategória:Česko-slovenské tanky